b'\n_START_ARTICLE_\nVelika nagrada Austrije 2017.\n_START_PARAGRAPH_\nVelika nagrada Austrije (slu\xc5\xbebeno:Formula 1 Gro\xc3\x9fer Preis von \xc3\x96sterreich 2017) utrka je bolida Formule 1. Odr\xc5\xbeana je 9. srpnja 2017. godine u Spielbergu u Austriji. Bila je to deveta utrka sezone 2017.\n_START_SECTION_\nIzvje\xc5\xa1taj\n_START_PARAGRAPH_\nBritanac Lewis Hamilton u Mercedesu bio je najbr\xc5\xbei na prva dva slobodna treninga u petak. U subotu na tre\xc4\x87em treningu najbr\xc5\xbee vrijeme ostvario je Nijemac Sebastian Vettel u Ferrariju._NEWLINE_Prva startna pozicija pripala je Fincu Valtteriju Bottasu koji je bio \xc4\x8detiri stotinke br\xc5\xbei od drugoplasiranog Vettela. Hamilton je ostvario tre\xc4\x87e najbolje vrijeme, ali je utrku startao kao osmi zbog kazne za promjenu mjenja\xc4\x8da. Drugi startni red pripao je Fincu Kimiju R\xc3\xa4ikk\xc3\xb6nenu i Australcu Danielu Ricciardu u Red Bullu._NEWLINE_Bottas je odli\xc4\x8dno startao, zadr\xc5\xbeao prvo mjesto i odjurio naprijed. R\xc3\xa4ikk\xc3\xb6nen je pao iza Ricciarda i Romaina Grosjeana. Max Verstappen je lo\xc5\xa1e startao. Rus Daniil Kvyat je na ko\xc4\x8denju za prvi zavoj, udario u McLaren Fernanda Alonsa, a \xc5\xa0panjolac potom u Verstappenov bolid koji je pri tome pretrpio o\xc5\xa1te\xc4\x87enje na kva\xc4\x8dilu, te je bio primoran odustati. Williamsovi voza\xc4\x8di, Brazilac Felipe Massa i Kana\xc4\x91anin Lance Stroll, su se odli\xc4\x8dno sna\xc5\xa1li u neredu u prvom zavoju, te su sa 17. i 18. startne pozicije na kraju prvog kruga bili na 9. i 10. mjestu._NEWLINE_Hamilton je prvi u\xc5\xa1ao u boks kod vode\xc4\x87ih voza\xc4\x8da. Britanac je prije toga sustigao R\xc3\xa4ikk\xc3\xb6nena, ali ga nije uspio presti\xc4\x87i. Dva kruga nakon Hamiltona, u boks ulazi Ricciardo, a u idu\xc4\x87em krugu i Vettel. Ferrari je odlu\xc4\x8dio R\xc3\xa4ikk\xc3\xb6nena ostaviti na stazi ne\xc5\xa1to du\xc5\xbee, pa je Finac u boks oti\xc5\xa1ao tek u 44. krugu, dva kruga nakon svog sunarodnjaka u Mercedesu. Na kraju utrke do\xc5\xa1lo je do dvoboja izme\xc4\x91u Hamiltona i Ricciarda za 3. mjesto, no Australac je uspio zadr\xc5\xbeati Hamiltona iza sebe. Tako\xc4\x91er, Vettel je sustigao Bottasa na samom kraju utrke, ali je Valtteri bez ve\xc4\x87ih problema zadr\xc5\xbeao Nijemca iza sebe, te tako do\xc5\xa1ao do svoje druge pobjede u Formuli 1.'